1955 woa da Bruno Kreisky a dabai, bai da ésdaraichischn Fahãndlungsdelegazion, dé in Moskau in Schdådsfadråg und damid in Åbzug fu de Bsåzungsmecht ausfahãndlt håd. Im 1956ga is a dãn zan easchdn Måi in Barlament gwöd woan und is  Nazionalråd fia d'SPÖ woan. Im 1959ga Joa is a in da Regiarung fum Julius Raab (Grosse Koalizion) Aussnminisda woan. In deara Funkzion woar a a drã bedailigt, wia de European Free Trade Association (EFTA) grünt woan is, håd midgoawat bai ana Lésung fia de Siddiaroi-Fråg (Südtirol-Paket). Ois Aussnminisda håd a a an naichn "Marshall-Plan" fia de Drite Wöd foagschlång, dea åwa néd z'Schdãnd kema is. Nåchdem im 1966ga Joa d'ÖVP åwa d'Absolute bai da Nazionalrådswåi griagt håd und a Alõaregiarung one d'SPÖ gmåcht håd, is da Lujo Toncic-Sorinj naicha Aussnminisda woan. Dafia wiad a im Juni 1966 SPÖ-Obmã fu Niadaésdaraich.